นายกฯผวาลงทะเบียน "เราชนะ" แพร่โควิด
"บิ๊กตู่" ขอร้องประชาชนอย่าแย่งลงทะเบียนเราชนะ เพราะเบียดเสียดมากเกินไป เสี่ยงแพร่และติดเชื้อโควิด
15 ก.พ. 2564

เมื่อวันที่ 15 ก.พ.64 พล.อ.ประยุทธ์ จันทร์โอชา นายกรัฐมนตรี และ รมว.กลาโหม กล่าวว่า ได้รับการรายงานการลงทะเบียนโครงการเราชนะที่ธนาคารกรุงไทยที่เริ่มวันนี้ มีการเบียดเสียดยัดเยียดกันมาก ไม่จำเป็นต้องมาวันแรกก็ได้ ได้ไหม บางที่มันแน่นเกินไป และมันเกิดขีดความสามารถ มันไม่ได้ใช้ระบบออนไลน์ ที่เป็นระบบที่มันเร็ว ยังเป็นระบบที่ต้องใช้เปเปอร์ มีการติดต่อสอบถามข้อมูลกัน เพราะอย่างนั้นมันต้องใช้เวลามากพอสมควร วันหนึ่งอาจจะไม่ได้มากนัก แต่ถ้าเราทยอยกันมามันก็ไม่คับคั่ง มีเวลาลงได้อีก ซึ่งเขามีการกำหนดไว้แล้ว
"ได้สั่งให้กระทรวงการคลังไปดูเรื่องนี้ หากเวลาลงทะเบียนน้อยเกินไปก็ให้ขยายเวลาได้ และขอให้ประชาชนที่ไปลงทะเบียนอย่าลืมใส่หน้ากาก และรักษาระยะห่าง เพื่อป้องกันการแพร่ระบาดและติดเชื้อโควิด-19" นายกรัฐมนตรี กล่าว
ทั้งนี้ภาพบรรยากาศลงทะเบียนเราชนะที่ธนาคารกรุงไทย สาขาห้วยขวางเต็มไปด้วยประชาชนจำนวนมาก